เคาะยืดเวลาซื้อขายโกลด์ฯ
&nbsp;
10 ส.ค. 2554

โพสต์ทูเดย์ — TFEX ส่งเรื่องขยายเวลาซื้อขายสัญญาทองคำล่วงหน้าเสนอบอร์ดตลาดหลักทรัพย์สัปดาห์นี้ สรุปวางหลักประกันมินิโกลด์ฟิวเจอร์ส 1.2 หมื่นบาทต่อสัญญา 
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ในสัปดาห์นี้จะนำเรื่องการขยายเวลาการซื้อขายสัญญาทองคำล่วงหน้า (โกลด์ฟิวเจอร์ส)เสนอให้คณะกรรมการตลาดหลักทรัพย์แห่งประเทศไทย (ตลท.) พิจารณา ส่วนเวลาเหมาะสมน่าจะขยายไปจนถึงประมาณเวลา 45 ทุ่ม คงไม่เกินเที่ยงคืน แต่จะมีการหารือกับชมรมผู้ประกอบธุรกิจสัญญาซื้อขายล่วงหน้า (เอฟไอคลับ) อีกครั้ง 
ในหลักการทาง TFEX เปิดให้ซื้อขายทั้งระบบผ่านเจ้าหน้าที่การตลาดและทั้งระบบอินเทอร์เน็ต ส่วนโบรกเกอร์จะให้บริการอย่างไรขึ้นอยู่กับการตัดสินใจของแต่ละบริษัท ส่วนวิธีการบันทึกราคา (มาร์ทูมาร์เก็ต) เพื่อคำนวณจำนวนหลักประกันของช่วงเวลาซื้อขายที่ขยายเพิ่มเติมนั้น จะถูกนำไปรวมกับรายการของวันถัดไป เพื่อไม่สร้างภาระให้กับโบรกเกอร์ 
“TFEX จะเปิดระบบให้ซื้อขายยาวขึ้น และทางโบรกเกอร์อาจมีค่าใช้จ่ายทางด้านคนและระบบเพิ่มเติมบ้าง ขึ้นอยู่กับการบริหารจัดการของบริษัทแต่ละแห่งว่าจะเลือกให้บริการแบบไหนอย่างไร ส่วนสาเหตุที่เลือกขยายเวลาซื้อขายเฉพาะโกลด์ฟิวเจอร์สเท่านั้น เพราะเป็นสินค้าอ้างอิงที่มีความเคลื่อนไหวราคาในตอนกลางคืนด้วย” นางเกศรา กล่าว
นายอภิชาติ ลักษณะสิริศักดิ์ กรรมการผู้จัดการ บริษัท ออสสิริส ฟิวเจอร์ส กล่าวว่า การวางหลักประกันโกลด์ฟิวเจอร์สอ้างอิงทองคำน้ำหนัก 10 บาท (มินิโกลด์ฟิวเจอร์ส) ได้ข้อสรุปให้คิดไม่เกิน 1.2 หมื่นบาทต่อสัญญา หรือ 1 ใน 5 ของหลักประกันของโกลด์ฟิวเจอร์ส อ้างอิงทองคำ 50 บาท ซึ่งต้องวางเงินจำนวน 5.7 หมื่นบาท ส่วนค่าธรรมเนียมในการซื้อขายมินิโกลด์ฟิวเจอร์สเท่ากับ 100 บาทต่อสัญญา คิดจาก 1 ใน 5 ของค่าธรรมเนียมโกลด์ฟิวเจอร์ส อ้างอิงทองคำ 50 บาทเช่นกัน
“มินิโกลด์ฟิวเจอร์สจะส่งผลดีต่อโบรกเกอร์ที่มีฐานลูกค้าหุ้น เพราะมีฐานลูกค้ากว้างกว่า โดยมีเงินเพียงกว่า 10,000 บาท ก็สามารถลงทุนได้แล้ว แต่เชื่อว่าดีต่อตลาดโดยรวมเพราะเปิดโอกาสให้ลูกค้าเข้ามาลงทุนได้มากขึ้น”นายอภิชาติ กล่าวปัจจุบันบริษัทออสสิริส ฟิวเจอร์ส นั้น ในช่วง 6 เดือนที่ผ่านมา มีส่วนแบ่งทางการตลาด(มาร์เก็ตแชร์) อยู่ที่ประมาณ 13% 
เมื่อวันศุกร์ที่ผ่านมา ราคาทองคำในตลาดโลกอ่อนตัวลง 7.80 เหรียญสหรัฐต่อออนซ์ เป็น 1,187.70 เหรียญสหรัฐต่อออนซ์ ส่งผลให้ราคาขายในประเทศประจำวันเสาร์ที่24 ก.ค.ลดลงบาทละ100 บาท โดย ราคาทองคำแท่ง รับซื้อบาทละ 18,150 บาท ขายออกบาทละ 18,250 บาทส่วนราคาทองรูปพรรณ รับซื้อบาทละ 17,888.80 บาท ขายออกบาทละ 18,650 บาท